钦定古今图书集成/历象汇编/庶征典/第158卷 > 《周礼》 > 《春官》
## 钦定古今图书集成/历象汇编/庶征典/第158卷 > 《周礼》 > 《春官》

大师，“执同律”以听军声而诏吉凶。

〈注〉大师大起军《师兵书》曰：“王者行师，出军之日，授将弓矢，士卒振旅，将张弓大呼。大师吹律合音。商则战胜，军士强；角则军扰多变，失士心；宫则军和，士卒同心；征则将急数怒，军士劳；羽则兵弱少威明。”〈订义〉《易》氏曰：“六律阳声，六同阴声。即阴阳以候其气，则葭灰一动，而八风从律，以十二律应十二风，而后可以察天地之和。大师以是而听军声，宜其吉凶应焉。”王昭禹曰：“师旷曰：‘吾骤歌北风，又歌南风，南风不竞，多死声，楚必无功’。古之人所以望敌而知吉凶，先事而知胜负者，用此术也。然王者之师，而犹听军声而诏吉凶。”盖兵凶器，战危事，圣人不敢轻也。